Document ID: 32006D0263

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Μαρτίου 2006
για την τροποποίηση της απόφασης 2005/648/ΕΚ σχετικά με ορισμένα προστατευτικά μέτρα που αφορούν την ψευδοπανώλη των πτηνών στη Βουλγαρία
[κοινοποιηθείσα υπό τον αριθμό Ε(2006) 893]
(Κείμενο που παρουσιάζει ενδιαφέρον για τον ΕΟΧ)
(2006/263/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 7,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 6,
Εκτιμώντας τα ακόλουθα:
(1)
Η ψευδοπανώλη των πτηνών είναι άκρως μεταδοτική ιογενής νόσος των πουλερικών και των πτηνών γενικά και υπάρχει κίνδυνος να εισαχθεί ο παράγοντας της νόσου μέσω του διεθνούς εμπορίου ζώντων πουλερικών και προϊόντων πουλερικών.
(2)
Η απόφαση 2005/648/ΕΚ της Επιτροπής, της 8ης Σεπτεμβρίου 2005, όσον αφορά τη λήψη προστατευτικών μέτρων σε σχέση με την ψευδοπανώλη των πτηνών στη Βουλγαρία (3), εκδόθηκε μετά την εμφάνιση κρούσματος ψευδοπανώλους των πτηνών στη διοικητική περιφέρεια Vratsa. Η εν λόγω απόφαση αναστέλλει την εισαγωγή ζώντων πουλερικών, στρουθιονίδων, άγριων και εκτρεφόμενων πτερωτών θηραμάτων και αυγών, νωπού κρέατος και παρασκευασμάτων κρέατος και προϊόντων με βάση το κρέας που προέρχεται από αυτά τα είδη.
(3)
Στις 23 Ιανουαρίου 2006 η Βουλγαρία επιβεβαίωσε την εμφάνιση κρούσματος ψευδοπανώλους των πτηνών στη διοικητική περιφέρεια Blagoevgrad στη Βουλγαρία.
(4)
Πρέπει να ληφθεί υπόψη η τρέχουσα επιδημιολογική κατάσταση στη Βουλγαρία όσον αφορά την ψευδοπανώλη των πτηνών και το γεγονός ότι η εν λόγω χώρα εφαρμόζει ορισμένα μέτρα ελέγχου της νόσου και έχει διαβιβάσει στην Επιτροπή περαιτέρω πληροφορίες σχετικά με την κατάσταση της νόσου. Βάσει αυτών των πληροφοριών φαίνεται ότι η κατάσταση στη Βουλγαρία, εκτός από τις περιφέρειες Vratsa και Blagoevgrad, εξακολουθεί να είναι ικανοποιητική. Αρμόζει επομένως να περιορισθεί στις εν λόγω περιφέρειες η αναστολή των εισαγωγών και να παραταθεί η περίοδος εφαρμογής της απόφασης 2005/648/ΕΚ.
(5)
Συνεπώς, το παράρτημα της απόφασης 2005/648/ΕΚ θα πρέπει να τροποποιηθεί αναλόγως.
(6)
Προκειμένου να επιτραπούν οι εισαγωγές προϊόντων κρέατος που υποβάλλονται σε θερμική επεξεργασία επαρκή για την αδρανοποίηση πιθανού ιού στο κρέας, είναι αναγκαίο να διευκρινιστεί η απαιτούμενη επεξεργασία για το κρέας πουλερικών στα πιστοποιητικά υγείας που εκδίδονται σύμφωνα με τα παραρτήματα ΙΙΙ και IV της απόφασης 2005/432/ΕΚ της Επιτροπής (4).
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2005/648/ΕΚ τροποποιείται ως εξής:
1)
Στο άρθρο 5 η ημερομηνία «23 Αυγούστου 2006» αντικαθίσταται από την ημερομηνία «23 Ιανουαρίου 2007».
2)
Στο άρθρο 3 προστίθενται οι ακόλουθες παράγραφοι:
«4. Η ειδική επεξεργασία που εφαρμόζεται σύμφωνα με την παράγραφο 3 του παρόντος άρθρου προσδιορίζεται στο σημείο 9.1 στήλη B του κτηνιατρικού πιστοποιητικού που συντάσσεται σύμφωνα με το υπόδειγμα του παραρτήματος III της απόφασης 2005/432/ΕΚ, και θα προστεθεί η ακόλουθη διατύπωση στο εν λόγω πιστοποιητικό:
“Προϊόντα με βάση το κρέας που έχουν υποβληθεί σε επεξεργασία σύμφωνα με την απόφαση 2005/648/ΕΚ της Επιτροπής”.
5. Η ειδική επεξεργασία που εφαρμόζεται σύμφωνα με την παράγραφο 3 του παρόντος άρθρου πιστοποιείται με την προσθήκη της ακόλουθης διατύπωσης στο κτηνιατρικό πιστοποιητικό που συντάσσεται σύμφωνα με το υπόδειγμα του παραρτήματος IV της απόφασης 2005/432/ΕΚ:
“Προϊόντα με βάση το κρέας που έχουν υποβληθεί σε επεξεργασία σύμφωνα με την απόφαση 2005/648/ΕΚ της Επιτροπής”».
3)
Το παράρτημα αντικαθίσταται από το παράρτημα της παρούσας απόφασης.
Άρθρο 2
Τα κράτη μέλη λαμβάνουν αμέσως τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Πληροφορούν αμέσως σχετικά την Επιτροπή.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 27 Μαρτίου 2006.

Labels: 3
17
18
6